Na osnovu člana 13 stav 1 Zakona o naučnoistraživačkoj djelatnosti

(„Službeni list CG“, br. 80/10 i 57/14)

**MINISTARSTVO NAUKE**

**o b j a v l j u j e**

**K O N K U R S**

**ZA DODJELU GRANTOVA ZA NAUČNOISTRAŽIVAČKE PROJEKTE**

sa ukupnim iznosom sredstava od 1.000.000 € za grantove za naučnoistraživačke projekte (u daljem tekstu: projekti) po ovom Konkursu.

**I Predmet Konkursa**

Predmet Konkursa je dodjela grantova za naučnoistraživačke projekte, koji su u skladu sa tematskim prioritetima, koji su utvrđeni Strategijom naučnoistraživačke djelatnosti: Energija; Informaciono komunikacione tehnologije; Novi materijali, proizvodi i servisi; Medicina i zdravlje ljudi; Poljoprivreda i proizvodnja hrane; Održivi razvoj i turizam; i Nauka, obrazovanje i identitet.

**II Ciljevi Konkursa**

Cilj Konkursa je podizanje kapaciteta naučnih timova u Crnoj Gori, kako bi se ojačala kvalitetna i održiva partnerstva koja pokazuju potencijal da integrišu istraživanje u dominantne ekonomske pokretače u Crnoj Gori i izrastu u buduće centre izvrsnosti.

Takođe, cilj je i integracija naučnog i stručnog potencijala u Crnoj Gori, kako bi se doprinijelo razvoju društva zasnovanog na znanju i podsticanje primijenjenih i razvojnih naučnih istraživanja, stvarajući potencijal za konkurentnost na međunarodnom nivou.

Konkursom će se podržati istraživanja koja su usmjerena na naučnu izvrsnost u svim vrstama istraživanja, uključujući osnovna, a koja će biti prepoznatljiva na međunarodnom nivou, kako bi Crna Gora postala poželjno mjesto za vrhunske naučnike iz inostranstva (uključujući i one iz dijaspore).

Posebni ciljevi Konkursa su:

* Jačanje ljudskih resursa i kreiranje novih radnih mjesta;
* Podsticanje i olakšavanje saradnje između domaćih ustanova;
* Stimulisanje saradnje sa crnogorskom naučnom i privrednom dijasporom u cilju stvaranja uslova za njihov povratak, odnosno čvršće povezivanje i reintegraciju u domaću zajednicu; i
* Podsticanje međunarodne saradnje, kao i saradnja sa privrednim sektorom, kako bi se doprinijelo stvaranju komercijalnih inovacija i jačanju crnogorske ekonomije.

**III Uslovi Konkursa**

Na Konkurs se mogu prijaviti naučnoistraživačke ustanove koje obavljaju naučnoistraživački rad, koje su upisane u Registar licenciranih naučnoistraživačkih ustanova u Ministarstvu nauke Crne Gore (u daljem tekstu: Ministarstvo).

Podnosilac prijave se ne može samostalno prijaviti na Konkurs, već u partnerstvu sa još najmanje jednim partnerom.

Partner na projektu može biti naučnoistraživačka ustanova u inostranstvu ili privredni subjekat iz Crne Gore ili inostranstva.

Uključivanje još jedne ustanove iz Crne Gore koja će doprinijeti interdisciplinarnosti predloženog projekta je preporučljivo.

**IV Kriterijumi za izbor projekata i način ocjenjivanja**

Kriterijumi za evaluaciju projektnih prijedloga su:

* Kapacitet / kvalitet Podnosioca projektne prijave, partnera i članova projektnog tima (max do 20 bodova);
* Naučni / tehnološki kvalitet i inovativnost predloženog projekta (max 30 bodova);
* Kvalitet predloženog plana aktivnosti, upravljanje projektom i kvalitet budžeta projekta (max 30 bodova); i
* Podsticanje međunarodne saradnje i održivost projekta i/ili potencijal za komercijalizaciju i tržišnu primjenu (max do 20 bodova).

Prednost pri izboru će imati Podnosioci prijava koji:

* Kreiraju nova radna mjesta tj. u svom projektnom timu angažuju mlade istraživače: doktorande i postdoktorande, na puno radno vrijeme;
* U svom projektnom timu uključuju naučnike ili privrednike iz dijaspore;
* Predlažu projekte sa potencijalom za buduće prijavljivanje u okviru međunarodnih programa (npr. HORIZONT 2020, EUREKA, COST) ili projekte koji imaju ostvareno ili potencijalno umrežavanje sa renomiranim istraživačkim međunarodnim infrastrukturama ili izvrsnim međunarodnim timovima (npr. CERN, EMBL, EMBO, ESA, GSI-FAIR).

Navedene prednosti će se uzeti u obzir prilikom izbora projekata koji imaju jednak broj bodova.

Lista odabranih naučnoistraživačkih projekata biće objavljena na veb stranici Ministarstva.

**V Evaluacija projektnih prijava**

Proces evaluacije sprovode međunarodni eksperti koje imenuje Ministarstvo.

Administrativnu provjeru pristiglih prijava na Konkurs vršiće Ministarstvo. Nakon administrativne provjere, sve projektne prijave koje su ispunile tražene uslove, biće upućene na evaluaciju.

Svaka projektna prijava upućuje se na ocjenjivanje od strane međunarodnih eksperata koje imenuje Ministarstvo. Njihov zadatak je da izvrše evaluaciju određene prijave elektronskim putem, koja je usko povezana sa njihovom oblašću ekspertize i dostave individualni evaluacioni izvještaj, koristeći obrazac pripremljen i dostavljen od Ministarstva.

**VI Budžet po prihvaćenom naučnoistraživačkom projektu**

Ministarstvo će po prihvaćenom projektu odobriti grant u iznosu do 100.000 €.

Ukoliko se projektom predviđa i zapošljavanje mladih istraživača, doktoranada i/ili postdoktoranada, grant može biti do 130.000 €.

Podnosilac prijave, zajedno sa partnerima na projektu, u obavezi je da obezbijedi učešće od 20% od ukupno predloženog budžeta koje može biti izraženo kroz sve kategorije prihvatljivih troškova.

Ukoliko je partner privredno društvo, maksimalni iznos dijela granta koji pripada privrednom društvu, u skladu sa pravilima državne pomoći, može dostići:

- 70 % za mikro i mala preduzeća/organizacije koje imaju do 49 zaposlenih;

- 60 % za srednja preduzeća/organizacije koje imaju od 50 do 249 zaposlenih; i

- 50 % za velika preduzeća/organizacije sa preko 250 zaposlenih.

Preostali dio sredstava do 100 % dijela granta koji pripada privrednom društvu, obezbjeđuje privredno društvo.

Ukupan budžet projekta uključuje troškovnik Podnosioca prijave i ostalih partnera, koji se dostavlja zajedno sa prijavom projekta, a koji odobri Ministarstvo, u skladu sa predlogom eksperata koji vrše evaluaciju prijava projekata.

**Prihvatljivi troškovi**

*Direktni troškovi – troškovi nadoknada za rad na projektu:*

* + Troškovi angažovanja članova projektnog tima;
	+ Troškovi zapošljavanja mladih istraživača, doktoranada ili postdoktoranada, na puno radno vrijeme tokom trajanja projekta; i
	+ Ekspertske/konsultantske usluge za istraživanje, razvoj i inovacije.

*Direktni troškovi – materijalni troškovi:*

* + Nabavka ili rentiranje neophodne opreme;
	+ Putni troškovi;
	+ Troškovi organizovanja konferencija i radionica u Crnoj Gori, organizacije događaja za diseminaciju rezultata projekta i popularizaciju u društvu;
	+ Troškovi zaštite intelektualne svojine (prijava patenta i prateći troškovi, sertifikacije, standardi, suštinsko ispitivanje patenta i sl.)
	+ Troškovi izrade prototipa;
	+ Troškovi pretplate na baze podataka naučnih časopisa;
	+ Ostali operativni troškovi, uključujući troškove potrošnog materijala i sličnih proizvoda koji su nastali direktno kao rezultat istraživačke/inovativne djelatnosti; i
	+ Ostali troškovi za koje se procjenjuje da su neophodni za realizaciju projekta, a za koje eksperti koji vrše evaluaciju prijava projekta procijene da su opravdani.

*Indirektni i nepredviđeni troškovi:*

* + Indirektni troškovi (režijski i administrativni) koji mogu biti u iznosu od najviše 15% u odnosu na direktne troškove;
	+ Nepredviđeni troškovi mogu da iznose do 5% u odnosu na direktne troškove, u okviru granta.

**Neprihvatljivi troškovi:**

* + Troškovi koji se već finansiraju kroz bilo koji drugi domaći ili međunarodni projekat ili program;
	+ Svi troškovi nastali prije datuma početka projekta;
	+ Kupovina zemljišta i nekretnina, nabavka vozila, građevinskih objekata;
	+ Zakup objekata;
	+ Troškovi za građevinske radove;
	+ Gubici po osnovu negativnih kursnih razlika, naknade i kazne;
	+ Otplaćivanje kamata ili duga koji postoje prema bilo kome;
	+ Avansna plaćanja, osim ako postoji avansna garancija; i
	+ Ostali troškovi koje evaluatori prijava projekata procijene nepotrebnim, nedozvoljenim ili neprikladnim bilo visinom ili sadržajem.

Troškovi inostranog partnera mogu da se odnose na troškove angažovanja eksperata - istraživača ili tehničkog i pomoćnog osoblja, kao i putne troškove.

**VII Sadržaj Prijave projekta**

Prijava projekta treba da sadrži:

* + Potpisan i pečatiran Prijavni obrazac;
	+ Budžet projekta;
	+ Biografije (CV) Rukovodioca projekta i ključnih članova projektnog tima – do 5 članova;
	+ Dokaz o obezbijeđenom učešću prihvatljivih troškova za realizaciju projekta iz sopstvenih izvora od strane Podnosioca prijave i partnera;
	+ Izjava partnera da će učestvovati u Projektu i njegov doprinos;
	+ Izjavu Podnosioca prijave da je ispunio ugovorne obaveze iz prethodnih projekata finansiranih iz državnog Budžeta, u posljednjih pet godina; i
	+ Dokaz o upisu u Registar naučnoistraživačkih ustanova.

Pored navedenog, u slučaju da je partner na projektu privredni subjekat, potrebno je dostaviti i sljedeća dokumenta:

* + Kopiju Izvoda iz Centralnog registra privrednih subjekata;
	+ Godišnje bilanse za prethodne dvije godine;
	+ Potvrdu o izmirenim poreskim obavezama ili odgovarajući dokument o reprogramu poreskog duga; i
	+ Potvrdu ili uvjerenje da protiv privrednog subjekta nije pokrenut i da se ne vodi stečajni postupak i postupak likvidacije.

**VIII Predviđeni rok za realizaciju**

Odobreni projekti po ovom Konkursu finansiraće se na period do dvije godine, odnosno od decembra 2018. godine, a najkasnije do decembra 2020. godine.

**IX Etička pitanja**

Tokom procesa pripreme projektne prijave, Podnosilac prijave u obavezi je da vodi računa o poštovanju etičkih principa i pravila.

Ukoliko prijava projekta podrazumijeva neko etičko pitanje, Podnosilac prijave u obavezi je da dostavi odobrenje Etičkog odbora (ukoliko je primjenjivo) i/ili dostavi drugi relevantan dokaz o načinu rješavanja etičkog pitanja.

**X Rok za prijavljivanje**

Prijave na Konkurs potrebno je dostaviti najkasnije do ponedeljka, **19. novembra 2018. godine do 14.00 časova.**

**XI Način prijavljivanja:**

Popunjen i potpisan Prijavni obrazac na crnogorskom i engleskom jeziku, uz propratnu dokumentaciju, potrebno je dostaviti u po jednom štampanom primjerku, kao i po jedan primjerak dokumentacije u elektronskom obliku (CD/USB), PDF format, na adresu Ministarstva nauke, Rimski trg br. 46, 81 000 Podgorica.

Kontakt osoba za Konkurs u Ministarstvu nauke:

Jelena Šaranović

Načelnica Direkcije za nacionalne programe

E-mail: jelena.saranovic@mna.gov.me

Tel. 020/405-315